和沈子壽還朝天集之韻
作者：楊萬里
朝代：宋

paragraphs: 愁城不著狂詩客，徑超天外華胥國。
苦海惟愁熱惱人，別有月中水精域。
浣花一老已九京，何人再築五言城。
竹齋衣鉢傳錦里，咄咄雲煙飛落紙。
胸中磊磈有餘地，語下飄蕭無俗氣。
詩壇筆陣制中權，勢如常山看率然。
觀者堵牆顔色沮，驚聞柘彈金盤句。
老夫性癖耽此趣，被渠夜半赤手取。
重陽過了元不知，猶有黄花三兩枝。